KIRJALLINEN KYSYMYS E-0477/00 esittäjä(t): Hiltrud Breyer (Verts/ALE) komissiolle. Sellafieldin ja Cap de la Haguen jälleenkäsittelylaitokset.



Virallinen lehti nro 330 E , 21/11/2000 s. 0170 - 0171



KIRJALLINEN KYSYMYS E-0477/00 esittäjä(t): Hiltrud Breyer (Verts/ALE) komissiolle (24. helmikuuta 2000) Aihe: Sellafieldin ja Cap de la Haguen jälleenkäsittelylaitokset Eri yliopistollisilta laitoksilta ja vakavasti otettavilta ympäristöjärjestöiltä saadut tiedot osoittavat Euroopan merten saastumisen jatkumisen. Komissiolla on ollut vastaavanlaisia tietoja tästä asiasta jo vuosien ajan (vetoomus 393/95) ja sille on myös toimitettu väliaikakatsauksia mittausarvojen huononemisesta. Komissio on Koillis-Atlantin meriympäristön suojelusta annetun yleissopimuksen sopimusosapuoli, mistä syystä sen tavoitteena on saattaa radioaktiivisuuden mittausarvot vuoteen 2020 mennessä Euroopan merten ja Koillis-Atlantin koko biotoopin luonnonmukaiselle tasolle. 1. Millaisia tietoja komissio on saanut ydinvoimateollisuutta harjoittavien maiden valtiollisilta laitoksilta päästöjen määristä sekä rannikoiden ja merten biotooppien radioaktiivisesta saastumisesta, jota Sellafieldin ja Cap de la Haguen jälleenkäsittelylaitokset ovat aiheuttaneet? 2. Miksi komissio ei ole ottanut millään lailla huomioon yliopistollisten laitosten ja vakavasti otettavien ympäristöjärjestöjen antamia hälyttäviä mittausarvoja? Miksi se on tähän asti perustanut tätä asiaa koskevat arvionsa ainoastaan ydinvoimateollisuutta harjoittavien maiden valtiollisten laitosten ilmoittamiin arvoihin? Kuinka riippumatonta edellä mainittujen laitosten tekemä tieteellinen tutkimus komission mielestä on? 3. Onko komissio sitä mieltä, että se on täyttänyt velvollisuutensa huolehtia tästä asiasta, koska se on tehnyt tarkastuksia Sellafieldin ja Cap de la Haguen jälleenkäsittelylaitoksiin kymmenen vuoden aikana (19891999) kumpaankin laitokseen kerran? Margot Wallströmin komission puolesta antama vastaus (31. maaliskuuta 2000) Parlamentin jäsenen etsimä tieto, joka koskee jäsenmaiden toimittamaa tietoa radioaktiivisuuden määrästä ympäristössä sekä komission tapaa tulkita sitä ja muista lähteistä saatua tietoa, on jo annettu vastauksessa parlamentin jäsenen kirjalliseen kysymykseen E-2585/99(1). Meriympäristön suojelua Koillis-Atlantin alueella koskevan yleissopimuksen sopijapuolena komissio toimii aktiivisesti edistääkseen OslonPariisin (OSPAR) komission laatiman radioaktiivisia aineita koskevan strategian toimeenpanoa. Sopimuspuolet keskustelivat komission kokoon kutsumassa OSPARin RAD-työryhmän kokouksessa Luxemburgissa 18.21. tammikuuta 2000 siitä, kuinka komissio voisi tehokkaimmin edistää strategian toimeenpanoa. Näiden ja aikaisempien keskustelujen perusteella komissio on luvannut suorittaa useita toimia sen toimeenpanon auttamiseksi. Se on muun muassa sitoutunut ajantasaistamaan Marína-hanketta, joka koskee yhteisön väestön altistumista Pohjois-Euroopan merivesien radioaktiivisuudesta aiheutuvalle säteilylle. Komissio on tehnyt Sellafieldissä ja Cap de la Haguessa Euratomin perustamissopimuksen 35 artiklan mukaiset tarkastukset osana kaikkiin jäsenvaltioihin kohdistuvien tarkastuskäyntien tekemiseksi suunniteltua ohjelmaa, jota jatketaan edelleen. Komissio tekee niin monta tarkastuskäyntiä kuin siihen myönnetyt varat toistaiseksi sallivat. (1) Katso sivu 24.